Efektívne učenie
 alebo
ako motivovať dieťa k osvojovaniu si školského učiva

Mgr. Bibiana Filípková, Výskumný ústav detskej psychológie a patopsychológie

Deti, ktoré zvyčajne mávajú problémy s osvojovaním učiva

V týchto prípadoch sa obvykle jedná o:
•	Deti, ktoré majú zlý prospech najčastejšie z dôvodu diagnostikovaných špecifických vývinových porúch učenia (dyslexia, dyskalkúlia, dysgrafia, ai.), častých absencií (neospravedlnené hodiny), či pretrvávajúceho nezáujmu o osvojovanie si školského učiva (preferovanie voľnočasových aktivít pred prípravou do školy).
•	Deti s nadpriemerným intelektom môžu  paradoxne prejavovať nevhodné správanie na vyučovacích hodinách z dôvodu nudy a nezáujmu o základné učivo, ktoré si dieťa na rozdiel od svojich rovesníkov bez problémov osvojuje. Ak si však dieťa na takéto správanie v škole navykne, návrat od zlozvykov ku kladnému vzťahu k vzdelávaniu a akceptovateľnému správaniu, môže byť problematický.
•	Deti, ktoré majú negatívny vzťah k pedagógovi - aj pedagóg je len človek a ak žiak na jeho hodinách reaguje nevhodne (odvrávanie, neochota plniť úlohy, hlučné správanie, ai.), môže pedagóg taktiež zareagovať neprimerane a odpoveďou na toto správanie žiaka môže byť napr. i zhoršenie prospechu.
•	Deti, ktoré sú v škole šikanované alebo tie, ktoré pochádzajú z problémového rodinného prostredia (rôzne formy závislostí, nezhody s partnerom, finančné problémy, ai.).
V prípade porúch učenia je v školskom prostredí vhodné konzultovať učebné postupy so školským psychológom, či špeciálnym pedagógom. Rodičia by zároveň doma nemali zabúdať na systematickú prácu s deťmi - dohľad na dieťa pri vypracovávaní úloh, či jeho preskúšanie.
 Ak majú rodičia možnosť zapísať svoje deti s nadpriemerným intelektom do špecializovaných škôl s nadštandardnou výukou, je to pre dieťa veľké plus. Ak takéto dieťa navštevuje bežnú školu, je vhodné viesť ho k tomu, aby sa prihlasovalo do rôznych súťaží usporadúvaných školou, prípadne ho zapísať do krúžkov podľa jeho záujmov. Pedagóg - ideálne aj v spolupráci so psychológom, či špeciálnym pedagógom by mal mať snahu (ak mu to dovolia možnosti a čas) poskytnúť žiakovi viac náročnejších úloh, prípadne počas školského týždňa zakomponovať do vyučovania hodiny s rozšírenou výukou. 
Ak má dieťa časté absencie, rodičia v spolupráci s pedagógom by mali v prvom rade zistiť dôvod jeho chodenia poza školu. Ak je dôvodom iba čistý nezáujem o školu, je vhodné dohliadnuť na to, aby sa dieťa do školy dostavilo a odprevadiť ho. 
Ak dieťa neprospieva z istých predmetov, môže byť nápomocné doučovanie. Dôležité je dieťa motivovať, chváliť ho za každý drobný úspech, prípadne mu zabezpečiť víkendovú brigádu na báze manuálnej práce, aby dieťa videlo, čo ho reálne čaká, ak sa bude vyhýbať učeniu. Ak sa aj napriek všetkej snahe dieťa škole vyhýba, je potrebné navštíviť odborníka, ktorý určí ďalší postup. 
Pri nezhodách s pedagógom a zlom prospechu z predmetu, ktorý učí, je vhodné danú vec prebrať spoločne s dieťaťom, konkrétnym pedagógom, prípadne za prítomnosti školského psychológa a zistiť dôvod vzájomných nezhôd. Rodič by nemal zabúdať spoločne s dieťaťom na aktívnu prípravu na osvojovanie si učiva daného predmetu a posmeliť dieťa, nech sa prihlási a dá sa pedagógom preskúšať. V prípade nezdaru je možné celú záležitosť riešiť s vedením školy za účelom komisionálneho preskúšania. Ak sa problémy nepodarí odstrániť týmto spôsobom,poslednou možnosťou ostáva zmena školy. 
Šikanu v triede je možné eliminovať až úplne odstrániť vďaka pravidelnej spolupráci so psychológom, ktorý určí ďalší postup. V práci s deťmi sa osvedčili zážitkové aktivity zamerané na rozvoj sociálnych zručností a prosociálneho správania . 
Rodinné problémy je vhodné na mladšie deti neprenášať, ak je to nevyhnutné, treba im pokojne a jasne vysvetliť, aký problém nastal a aká je snaha ho riešiť. 
Vážnejšie problémy (závislosti, partnerské nezhody, ai.), by rodičia pre dobro svojich detí, ako aj svoje, mali  riešiť i v spolupráci s odborníkmi (psychológ, psychoterapeut, psychiater).

Učíme sa učiť sa...
•	Pravidelná domáca príprava - kľúč k úspechu. Dieťa by sa malo naučiť vyčleniť si na učenie každý deň približne rovnaký čas (pol hodinu, hodinu či viac, v závislosti od veku). Po učení sa môže venovať svojim záujmom. Rodičia by mali na učenie dohliadať, prípadne dieťa následne preskúšať.
•	Pokojné a príjemné prostredie - je dôležité, aby sa dieťa učilo v prostredí bez rušivých vplyvov (hlasné rádio, zapnutý počítač, či TV). Napr. pri zapnutom televízore je totiž vysoko pravdepodobné, že nebude dokonale vnímať vysielaný program, ale zároveň si  z učiva nič nezapamätá.
•	Opakovanie - vďaka nemu sa znalosti upevňujú. Je vhodné vysvetliť dieťaťu jeho dôležitosť.
•	Pozornosť v škole – aktívne sústredenie na vyučovaní pomáha ušetriť veľa času pri domácej príprave do školy. Ak deti sledujú výklad pedagóga, môžu si časť učiva osvojiť už v škole. Vhodné je vysvetliť deťom, aké je dôležité vnímať výklad pedagóga a za každý úspech typu „v škole som si zapamätal to a to..“, dieťa náležite pochváliť.
•	Sebadôvera  - dieťa by sa nemalo príliš obávať skúšania v škole (ústneho či písomného). Rodič by mal mať snahu pomôcť dieťaťu nadobudnúť primeranú sebadôveru, motivovať ho a naučiť ho kvalitne sa do školy pripravovať. Taktiež je dôležité učiť dieťa zdravo sa vyrovnávať s prípadným neúspechom (svet sa predsa nezrúti, známka sa dá opraviť).
•	Pozitívna motivácia - za každý úspech v škole by rodič nemal zabudnúť dieťa pochváliť. Nevhodné sú finančné či materiálne dary, vhodnejšie sú napr. spoločné voľnočasové aktivity (ZOO, šport, ai.). Absolútne neprístupné sú telesné tresty, či zákazy stretávania sa s kamarátmi. Tento prístup má za následok skôr opačný efekt - dieťa sa vzbúri a učeniu sa bude vyhýbať. Vhodné je preto spravodlivo rozdeliť čas na učenie i na zábavu.
•	Učenie sa hrou - rôzne typy spoločenských hier sú vhodné na tréning pamäti či nácvik koncentrácie pozornosti. Rodičia by mali byť pre dieťa vzorom- môžu ho vyzvať, aby im objasnilo nejakú problematiku, nakoľko oni to už predsa po tak dlhej dobe zabudli.
•	Využitie počítačov - v súčasnosti je možné do výuky zakomponovať aj rôzne typy veľmi zaujímavých výukových softwérov, vďaka ktorým si deti informácie osvoja omnoho ľahšie.
•	Časový plán - rodičia by mali dieťaťu v prípade potreby pomôcť vytvoriť vizualizáciu plánu, ktorý bude obsahovať mesiace a dátumy jednotlivých skúšok, či domácich príprav (napr. Domáca príprava, 14.5.- ÁNO). Dieťa si stanoví učebný cieľ a bude si zapisovať svoje jednotlivé výsledky, ktoré nadobudlo v priebehu cesty za dosiahnutím hlavného cieľa (napr. Cieľ: opravenie známky z matematiky- ÚLOHA SPLNENÁ).
•	Poradie predmetov - vhodné je počas učenia odporučiť dieťaťu začať ľahším predmetom, bude tak viac motivované (poteší ho, že látku tak rýchlo zvládlo), nebude tak vyčerpané a skôr sa s elánom pustí do nasledujúceho učiva.